Presidenti Obama, thirrje republikanëve për zgjidhjen e çështjes së borxhit
Presidenti Obama foli edhe për angazhimin amerikan në Libi, balancimin e buxhetit dhe të drejtat e homoseksualëve
Konferenca e shtypit u zhvillua në një kohë kur anketat e opinionit tregojnë se amerikanët janë të irrituar nga ritmet e ngadalta të mëkëmbjes ekonomike, papunësia e lartë dhe negociatat e vështira mes demokratëve dhe republikanëve për uljen e shpenzimeve qeveritare dhe rritjen e nivelit tavan të borxhit në 14.3 trilionë dollarë. Zoti Obama forcoi pozitat e tij javën e kaluar, kur republikanët braktisën bisedimet pasi ishin kundër kërkesës demokrate për të eliminuar shkurtimet e taksave për amerikanët e pasur. Presidenti Obama e ka propozuar këtë masë si mënyrë për të balancuar buxhetin. Deficiti dhe borxhi kombëtar ishin temat dominuese në konferencën për shtyp. Ai e cilësoi qëndrimin republikan si të papërballueshëm, duke shtuar se mundësia që Amerika të mos jetë në gjendje të paguajë detyrimet e borxhit më 2 gusht, do të kishte pasoja të paparashikueshme. Presidenti reagoi ndaj kritikave të republikanëve se ai nuk ka treguar rol të mjaftueshëm udhëheqës: Po dje në Senat, udhëheqësi i pakicës republikane Miç Mekonell, i cili u takua me zotin Obama këtë javë, i kritikoi demokratët duke thënë se objektivi kryesor është të rriten shpenzimet qeveritare. Konferenca për shtyp e presidentit u mbajt një javë pasi ai deklaroi se do të fillojë tërheqjen e trupave nga Afganistani dhe ndërkohë që vazhdojnë betejat në Kongres lidhur me arsyetimin ligjor për angazhimin amerikan në operacionet amerikane në Libi. Lidhur me Afganistanin, zoti Obama tha se Shtetet e Bashkuara kanë qenë të suksesshme në goditjen ndaj udhëheqjes së al-Kaidës dhe shkallëzimin e stërvitjes së forcave qeveritare afgane. Mbi temën e Libisë dhe debatin për konsultimet me Kongresin mbi angazhimin ushtarak amerikan në këtë vend, zoti Obama ritheksoi qëndrimin e tij se nuk ka shkelur Rezolutën e vitit 1973 pasi operacionet amerikane janë “të kufizuara në kohë dhe objektiv”. Presidentit iu drejtua pyetja nëse amerikanët duhet të përgatiten për operacione të gjata ushtarake në Libi dhe çfarë konsiderohet si sukses: Zoti Obama iu përgjigj edhe një pyetjeje për martesat mes homoseksualëve, në një kohë kur Nju Jorku miratoi ditët e fundit një ligj që lejon këto martesa. Presidenti tha se është kundër diskriminimit bazuar në preferencat seksuale dhe se administrata e tij ka bërë më shumë për ta eliminuar këtë diskriminim krahasuar me të gjithë 43 presidentët e mëparshëm amerikanë.